《飞来峰》
宋代·释德洪

意行忽出门，欲留聊植杖。云开飞来峰，岿然眉睫上。

气势欲翔舞，秀色无千嶂。万物皆我造，何从有来往。

大千等毫末，古今归俯仰。心知目所见，皆即自幻妄。

如窥镜中容，容岂他人像。颇怪胡阿师，乃作去来想。

此意果是非，一笑声辄放。且复临冷泉，举手弄清涨。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。